Nous Girars, sires d’Arguel, chevaliers, fiz çay en arriers mons. Pierre, seignour d’Arguel, façons savoir à touz... que nous, non mie decehu, contrainz ne losengié, mais en nostre saine memoire establiz, de nostre propre volunté et liberalité, donons, outroions et baillons, avons doney, outroié et baillié en fié et en chasement à noble home et saige monsignour Jehan de Chalon, signour d’Allay, et à ses hoirs, nostre chesteal d’Arguel et la tour et le dongon et le bourc, et nous en sumes devesti et ledit mons. Jehan en avons envesti et mis en possession corporel par la tradicion desdiz leus et des clés d’yceus leux, lediz Jehan et nous presenz esdiz leux. Et lidiz Jehans en est entrez en nostre homaige de main et de bouche, en la presence de religiouse persone Guillaume, à ce temps abbé de Balerne, mons. Amey de Montaguz, seignour de lois, mons. Girart de Vuillaffens, prevost et chanoine de Saint-Anathoile de Salins, mons. Othe et mons. Jehan Pignet, chanoines de cel meisme leu, et monsignour Hugon, diz Pomelez, chanoines de Saint-Morise de Salins. Et toutes ces choses dessusdites nous avons bailliés et delivrés adit Jehan de Chalon par ensi come il est dessus dit et devisez, senz riens retenir à nous, fors que le fié desdites choses tant seulement. Et nous, lidiz Girars, cognossons et prometons, par nostre soirement doné sus sains ewangiles corporelement, que nous ne avons fait ne farons chose pour quoy ceste donacion n’ait fermeté perpetuel. En tesmoignaige de laquel chose, nous, lidiz Girars d’Arguel, avons mis nostre seal pendant en ces presentes lettres, et avons proié et requis saiges et discretes persones le prevost et le chapitre de Saint-Anathoile et de Saint-Morise de Salins que il y metent lour seaux avez le nostre... Donné l’an de l’incarnation Nostre Seignour corrant par mil CCC et cinc, le mardi devant la saint Urbain, ou mois de may.